Izvor: Ekonomski institut, Zagreb

CEIZ indeks za prvo tromjesečje 2020.: Značajno usporavanje rasta BDP-a u prvom tromjesečju 2020.

19. svibnja 2020.



U svakom od prva tri mjeseca ove godine, CEIZ indeks je ostvario smanjenje svoje vrijednosti u odnosu na prethodni mjesec. U siječnju je vrijednost indeksa tako smanjena za 0,77 bodova u odnosu na prosinac 2019., u veljači je vrijednost indeksa smanjena za dodatnih 0,11 bodova, dok je u ožujku smanjenje vrijednosti indeksa iznosilo čak 1,87 indeksnih bodova. Padu vrijednosti indeksa iz ožujka doprinijele su sve četiri komponente indeksa: industrijska proizvodnja, promet u trgovini na malo, broj turističkih dolazaka i prihodi Državnog proračuna od poreza na dodanu vrijednost. Spomenuti pad vrijednosti indeksa u ožujku je ujedno i najveći apsolutni pad vrijednosti indeksa od travnja 2012. godine, kada se hrvatsko gospodarstvo nalazilo u višegodišnjoj recesiji. Kretanje vrijednosti CEIZ indeksa za prva tri mjeseca ove godine stoga sugerira da ekonomska aktivnost u zemlji značajno usporava tijekom čitavog tromjesečja, pri čemu je posebno značajno smanjenje ekonomske aktivnosti koje se dogodilo u ožujku, kao posljedica primjene mjera za obuzdavanje epidemije virusa COVID-19. Na temelju kretanja CEIZ indeksa, očekujemo da bi stopa rasta realnog BDP-a u prvom tromjesečju 2020. godine u odnosu na isto razdoblje prethodne godine mogla iznositi 1,2 posto*, što je najniža zabilježena stopa rasta tromjesečnog BDP-a od četvrtog tromjesečja 2014. Desezonirani podaci upućuju na to da je u odnosu na prethodno tromjesečje, BDP u prva tri mjeseca 2020. godine bio veći za 0,3 posto. Valja napomenuti da s obzirom na veličinu šoka koji je pogodio gospodarstvo u ožujku uslijed epidemije virusa COVID-19 i posljedičnog strukturnog loma u podacima na osnovi kojih se računa vrijednost indeksa, procjene rasta BDP-a dobivene na osnovi indeksa ne mogu se smatrati u potpunosti pouzdanima.





* Mjesečna procjena stope rasta BDP-a na temelju vrijednosti CEIZ indeksa je indikativna i treba je koristiti prvenstveno kao informaciju o tekućem stanju i smjeru kretanja poslovnog ciklusa u Republici Hrvatskoj.

Realni BDP





Postotna promjena u odnosu na isto razdoblje prethodne godine.